KLASA: 034-05/25-01/42

URBROJ: 711-02-02/02-2025-2

Zagreb, 11. travnja 2025.

**ROLAND ČOP**

**pomoćnik ravnatelja Hrvatskog zavoda za zapošljavanje**

**Predmet: mišljenje na zahtjev obveznika Rolanda Čopa**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 2. travnja 2025. godine zaprimilo zahtjev za davanjem mišljenja koji je podnio Roland Čop, pomoćnik ravnatelja Hrvatskog zavoda za zapošljavanje.

U podnesenom zahtjevu podnositelj navodi da je nedavno imenovan kao predstavnik roditelja u Školski odbor osnovne škole u trajanju od 4 godine te kako prema njemu dostupnim informacijama predstavnici Školskog odbora imaju pravo na naknadu. Obveznik postavlja pitanje mora li i gdje tu informaciju navesti u svoju imovinsku karticu?

Povodom navedenog zahtjeva obveznika, Povjerenstvo je u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš i Ines Pavlačić, kao članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 77. sjednici održanoj 11. travnja 2025. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 27. ZSSI-a propisano je da su ravnatelj, zamjenik ravnatelja i pomoćnici ravnatelja Hrvatskog zavoda za zdravstveno osiguranje obveznici u smislu toga Zakona.

Člankom 35. stavkom 1. Zakona o ustanovama („Narodne novine“, broj: 76/93., 29/97., 47/99., 35/08., 127/19. i 151/22.) propisano je da ustanovom upravlja upravno vijeće ili drugi kolegijalni organ, ako posebnim zakon nije drugačije određeno.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj: 87/08., 56/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19., 64/20., 151/22., 155/23. i 156/23.) propisano je da su osnovne škole javne ustanove, a člankom 118. stavkom 1. istog zakona propisano je da školom upravlja školski odbor čime je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Imajući na umu navedene okolnosti, Povjerenstvo ukazuje obvezniku Rolandu Čopu da ne može istovremeno s obnašanjem javne dužnosti pomoćnika ravnatelja Hrvatskog zavoda za zapošljavanje biti član školskog odbora osnovne škole, osim ako se ne radi o osnovnoj školi koja je ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave ili ako posebnim zakonom nije određeno da je obveznik član upravnog vijeća ustanove po položaju.

Ukoliko bi se u konkretnom slučaju zaista radilo o zakonom dopuštenim iznimkama kojima bi obvezniku ZSSI-a bilo dopušteno biti članom školskog odbora, Povjerenstvo ukazuje obvezniku da u tom slučaju ne bi imao pravo na naknadu, osim prava na naknadu putnih i dugih opravdanih troškova. Također, u tom slučaju obveznik bi bio dužan svoje članstvo u školskom odboru navesti u svojoj imovinskoj kartici u rubrici „Druge javne dužnosti za koje ne postoji obveza podnošenja imovinske kartice“, a kako je propisano člankom 6. stavkom 4. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj: 8/2022.).

Slijedom navedenog Povjerenstvo je dalo mišljenje kako je navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Roland Čop, elektroničkom poštom
2. Objava na internetskoj stranici Povjerenstva
3. Pismohrana